**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

Iktatószám: VFO/892-1/2015.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2015. december 10.-i nyilvános ülésére**

**Tárgy:** A hulladékgazdálkodási közszolgáltatás 2016- évi kérdései

**Az előterjesztő:** Papp Gábor polgármester

**Készítette:**  Babics Tamás környezet- és természetvédelmi ügyintéző

**Megtárgyalta:** Pénzügyi, Turisztikai és Városfejlesztési Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

**Tisztelt Képviselő-testület!**

Hévíz Város közigazgatási területén a hulladék közszolgáltatást 2013. január 1. napjától a Zalaispa Zrt. végzi.

A Zalaispa Zrt. és az Önkormányzat között 10 év időtartamra 2022. december 31 napjáig kötött közszolgáltatási szerződés minden tekintetben megfelel a hulladékról szóló 2012. CLXXXV. törvény (továbbiakban Ht.) rendelkezéseinek.

A hulladékgazdálkodás törvényi szabályozása azonban ismételten változik. Az országgyűlés előtt van a T/7397. törvényjavaslat a hulladékról szóló 2012. évi CLXXXV. törvény módosításáról.

A hulladékgazdálkodási közszolgáltatás területén az Európai Unió által előírt hasznosítási kötelezettségek teljesítése érdekében el kell különíteni az önkormányzati és az állami hatásköröket. A hatáskörök elkülönítése alapján az önkormányzatok továbbra is rendelkeznek a Magyarország helyi önkormányzatairól szóló 2011. évi CLXXXIX. törvény (továbbiakban Mötv.) 13. § (1) bekezdés 19. pontjában meghatározott hatáskörrel, valamint az állami feladatok is meghatározásra kerülnek. A hulladékról szóló 2012. CLXXXV. törvény (a továbbiakban: Ht.) módosítása által az állami feladatok ellátására az állam céget alapíthat, amelyen keresztül biztosítottá válik az Európai Unió által meghatározott kötelezettségek teljesítése. Állami hulladékgazdálkodási feladat meghatározni a hulladékgazdálkodás országos céljait, a hulladékgazdálkodás fejlesztésének irányait, ellátni az önkormányzatok közötti és a regionális koordinációt, a hulladékgazdálkodás országos szintű céljainak és fejlesztési irányainak teljesülése érdekében ellátni az infrastrukturális erőforrások optimális elosztását, használatát, kezelni az önkéntesen rábízott vagyont, beszedni a közszolgáltatási díjat és kifizetni a közszolgáltatóknak a szolgáltatási díjat, valamint kezelni a közszolgáltatás keretében keletkező kintlévőségeket.

Annak érdekében, hogy az önkormányzati, valamint az állami hatáskört szét lehessen választani, két fogalom bevezetése szükséges (állami hulladékgazdálkodási közfeladat, önkormányzati hulladékgazdálkodási közfeladat). A fogalmak a Mötv. által meghatározott önkormányzati hatáskört nem sértik, annak egzakt meghatározását teszik lehetővé.

A fogalmak kiegészítésén túl az állami feladatok pontos meghatározást a Ht. mint a szakterület speciális jogszabálya tartalmazza, így az állami feladatok felsorolása szükséges. Az állami feladatok ellátása érdekében az állam koordináló szervezetet hozhat létre, amely nem tényleges közszolgáltató, így koordinációs és vagyonkezelési feladatokat lát el. A koordináló szerv fölött irányítási és tulajdonosi feladatokat a hulladékgazdálkodási közszolgáltatási díj megállapításáért felelős miniszter látja el, amely a Ht.-ben is rögzítésre kerül.

A Ht. módosításával lehetővé válik, hogy a Koordináló szerv a hozzá rendelt feladatokhoz szükséges adatokat, információkat megkapja és kezelhesse. Az előzőek alapján a Koordináló Szerv a közszolgáltatók részére fizetendő szolgáltatási díjakra javaslatot tehet, amelyet a nemzeti fejlesztési miniszter rendeletben határoz meg. A módosító rendelkezés lehetővé teszi, hogy a későbbiekben létrejövő, esetleg területet átvevő szolgáltatókra lehessen szolgáltatási díjat alkalmazni.

Az állami feladatok megfelelő ellátása és ezek megfelelő érvényesítése érdekében Országos Hulladékgazdálkodási Közszolgáltatási Terv megalkotása szükséges, amelyben meg kell határozni a hulladékgazdálkodási közszolgáltatás országos céljait, a hulladékgazdálkodási közszolgáltatás fejlesztésének irányait, a hulladékgazdálkodási közszolgáltatás ellátásának optimális területi lehatárolását és az adott területen minimálisan ellátandó közszolgáltatási feladatokat, az infrastrukturális erőforrások optimális használatának rendszerét. Szükséges továbbá a Tervben foglaltak önkormányzatok és közszolgáltatók általi alkalmazásának ellenőrzése, ehhez kapcsolódóan került sor több módosító rendelkezés beépítésére.

Az állami koordináló szervezet kijelölésére, valamint a feladatainak végrehajtása érdekében további jogszabályok megalkotása szükséges, amelyeket a Ht. felhatalmazó rendelkezései között szerepelni fognak.

A meglévő közszolgáltatási szerződések módosítása is szükségessé fog válni, amelynek keretében rögzíteni kell abban az állami hatásköröket és az azt ellátó koordináló szerv feladatait, hatásköreit.

A törvényi változás egyik sarkalatos pontja, hogy a közszolgáltatási díjat a Koordináló szerv számlázza és szedi be, a Magyar Energetikai és Közmű-szabályozási Hivatal részére a felügyeleti díjat a Koordináló szervnek kell megfizetnie. A Hivatal, mint az Országgyűlés alá rendelt szervezet díjfelügyeletet lát el a Koordináló szerv fölött. A Fogyasztóvédelmi Felügyelet a számlázás, díjbeszedés, kintlévőség kezelés tekintetében a Koordináló szerv felé irányadó, míg a lakosok értesítésével kapcsolatos egyéb a jogszabályban felsorolt esetek továbbra is a közszolgáltató tekintetében irányadóak. Tehát a Koordináló szerv számlázza és szedi be a közszolgáltatási díjat.

A törvényi változások a jövő évi hulladékgazdálkodási koncepció kérdéseit is felvetik. e kérdéseket az alábbiakban taglaljuk:

A Ht. rendelkezéseiből adódóan 2015. évben a közszolgáltatás lakossági díjtételei változatlanok, nem emelkedtek, a törvényi előírásoknak megfelelően jelenleg is a 2012. évre megállapított díjtétellel szerepelnek. A törvényben megengedett 4,2 %-os emeléssel az önkormányzat élni nem kívánt, az emelésből elmaradt díjkülönbözetet a közszolgáltató felé kompenzálta.

A közszolgáltatási szerződésben rögzítettek szerint az önkormányzatnak díjkompenzáció megfizetési kötelezettsége van, ami a díjkedvezmények és a tényleges közszolgáltatási díjak különbségéből keletkezik.

Díjkedvezményt a települési önkormányzat biztosíthat. Amennyiben a települési önkormányzat az ingatlanhasználók bizonyos csoportjainak kedvezményt biztosít, a kedvezményt saját költségvetéséből kell fedeznie. A kedvezmény nyújtásának részletszabályait és mértékét szintén a települési önkormányzat írhatja elő rendeletben a Ht. 35. e) pontja szerint: „az ingatlanhasználót terhelő, miniszteri rendeletben nem szabályozott díjfizetési kötelezettséget, megfizetésének rendjét, az esetleges kedvezmények, továbbá az ingatlanhasználó részéről történő szüneteltetés eseteit.”

Az egyes díjkedvezményeket az egyes közszolgáltatások kötelező igénybevételéről szóló 32/1995. (XII. 19.) önkormányzati rendelet tartalmazza, mely az időlegesen használt ingatlanokra, a szociális alapú díjkedvezményekre terjed ki.

Az alábbi kimutatás a Zalaispa Zrt-vel kötött közszolgáltatási szerződés 2015. évre eső az önkormányzat által vállalt kötelezettségeket mutatja:

**2015. október 31-én nyilvántartott ZALAISPA adatszolgáltatás szerint a hulladék közszolgáltatás összetétele**

|  |  |  |  |  |  |  |
| --- | --- | --- | --- | --- | --- | --- |
|  | **Szolgáltatásba bevont ingatlanok/db** | **Kötelező edényméret liter** | **Ürítés/év** | **Díjtétel Ft/ürítés** | **Éves díj lakóegység/Ft** | **Összes éves díj Ft** |
| **Családi ház** | 1010 | 110 | 126 | 165 | 20 790 | 20 997 900 |
| **Családi ház szálláskiadó** | 261 | 110+60 | 126 | 165+116 | 35 406 | 9 240 966 |
| **Társas lakóegység** | 1679 | 60 | 126 | 116 | 14 616 | 24 540 264 |
| **Társas lakóegység szálláskiadó** | 167 | 110+60 | 100+26 | 165+116 | 19 516 | 3 259 172 |
| **Üdülő** | 10 | 110 | 100 | 165 | 16 500 | 165 000 |
| **Összesen:** | **3127** |  |  |  |  | **58 203 302** |
|  |  |  |  |  | **27 % ÁFA** | **15 714 892** |
|  |  |  |  |  | **Bruttó:** | **73 918 194** |

**Önkormányzati hozzájárulás mértéke 2015.**

|  |  |
| --- | --- |
|  | **Ft** |
| **Lakossági díjkompenzáció (díjkedvezmények különbözete)** | 7 394 000 |
| **A tv-ben megengedett 4,2 %-os elmaradt díjemelés díjkompenzációja** | 2 675 182 |
| **Felügyeleti díj (központi díj Országos Hulladék Ügynökség)** | 638 900 |
| **Lerakási illeték (deponálási díj a nem hasznosítható hulladékra)** | 9 500 000 |
| **Önkormányzati díjfizetés mértéke 2015.** | **20 208 082** |
| **27 % ÁFA** | **5 456 182** |
| **Bruttó:** | **25 664 264** |

A kimutatásból látható, hogy az önkormányzat jelentős mértékű, a közszolgáltató prognosztizált lakossági díjbevételének több mint 25%-át díjkompenzációként fizeti meg.

A várható változások a rendszer átgondolását feltételezik, fel kell tenni a kérdést, hogy mi az a mérték, amit még fel tudunk vállalni, mi az amit az eddig alkalmazott díjfizetési rendben változtatni kell. Alapelv, hogy az önkormányzat ebből a jelentős nagyságú befizetési kötelezettségből lehetőségei szerint vonuljon ki, ami előrevetíti a lakossági díjkedvezmények újragondolását. Ha az alkalmazott díjkedvezményeket teljesen felhagynánk, abban az esetben 7-8 millió Ft-os megtakarítást érhetnénk el. A szociális alapú díjkedvezmények megtartása, átdolgozás után azonban továbbra is fenntartandó. Az adható díjkedvezmények szabályrendszerének kidolgozása ezért feladatként jelentkezik.

A jelenlegi díjkedvezmények rendszere:

1. Teljes díjmentesség abban az esetben biztosítható ha:

* az ingatlanban életvitelszerűen nem tartózkodik senki,
* az ingatlanban vállalkozási, üzleti, szálláshely-szolgáltatási tevékenységet nem nincs,
* a kérelmezőnek nincs települési szilárd hulladék közszolgáltatási díjtartozása.

1. A közszolgáltatással érintett ingatlanban, lakóhellyel rendelkező ingatlantulajdonos magánszemély kérelme alapján, az egyébként irányadó közszolgáltatási díj 50 %-ának megfelelő kedvezmény igénybevételére van lehetőség több feltétel teljesülése mellett.

Ezek:

* egyedül élő kérelmező esetében az öregségi nyugdíj mindenkori legkisebb összegének a 260%-át, nem egyedül élő kérelmező esetében a kérelmező és a vele egy háztartásban élők egy főre jutó havi családi jövedelme nem haladja meg az öregségi nyugdíj mindenkori legkisebb összegének a 200%-át,
* nincs települési szilárd hulladék közszolgáltatási díjtartozás,
* az ingatlanban (lakásban) vállalkozási, üzleti (szálláshely-szolgáltatási) tevékenység nem folyik.

Ezek azok a díjkedvezmények, melyeket a tényleges ürítési díj és a kedvezmény különbözeteként az önkormányzat megfizet (nettó 7.394.000.-, ami bruttó 9.390.380.- Ft).

A törvényi szabályozásban kötelezően alkalmazandó az időlegesen használt ingatlanokra megállapított díj, ez azt jelenti, hogy Hévízen ezen ingatlanok esetében kilenc havi használati időszakra kell közszolgáltatási díjat kell megfizetni, egy negyedév pedig ingyenes.

A helyi díjkedvezmény szabályrendszer módosításával, a csökkenő díjkompenzációból adódóan az önkormányzat csökkentheti kiadásait, melynek mértékét most megmondani, nem lehet hiszen sok összetevő változásának együtthatójaként fog az megjelenni, de várhatóan összességében az eddigi 25 milliós nagyságrendű önkormányzati hozzájárulás jelentősen csökkenni fog.

Mindenképen átgondolásra javasolt a Hévízen alkalmazott évi 126 ürítési nap rendszerének további fenntartása. Az országos településrendezési és építési követelményekről szóló 253/1997. (XII.20,) Korm. rendelet 10. § (2) bekezdésének 1. és 2. pontja szerint nagy városias és kisvárosias lakóterületen hetente legalább kétszer, egyéb lakóterületen hetente legalább egyszer, illetve szükség szerint nagyobb gyakorisággal el kell szállítani a bomló szerves anyagot tartalmazó hulladékot. Ha a heti két szállítási nappal számolunk, akkor ez Hévízen évi 104 alkalmat jelentene az eddigi 126 alkalomhoz képest. A központi rendeleti szabályozás figyelembevételével a jövőben ezért Hévízen megfontolandó a heti kétszeri, évi 104 alkalomra való átállás. Az hogy melyik napokon lenne a szállítás az a szolgáltató tapasztalatainak figyelembevételével meghatározható, de az eddigi gyakorlatnak megfelelően a hatályos helyi szabályozás szerint január 1-április 30 időszak szerinti heti kétszeri szállítási napokat a kedd és péntek napokra lehetne meghatározni.

A jövőt tekintve a városban alkalmazott a közszolgáltatóra kötelezettséget jelentő „mindent visz” elv felhagyása is megfontolandó, hiszen ha a törvény szelleme szerint a szennyező fizet elvet alkalmazzuk, akkor a különböző ingatlankategóriákban kötelezően használandó és a díjfizetés alapját szolgáló edényméret, és edényszám az amit a közszolgáltató köteles a szállítási napokon elvinni, az azon túli mennyiségek szolgáltatási díját pedig a szennyező fizet elv alapján annak kell megfizetnie, aki azt kihelyezte. Eddig a többlet hulladék díját az önkormányzat fizette. Ennek szabályait, feltételrendszerét a kihelyezhető edényzetet (közszolgáltatótól megvásárolt emblémás zsák, ennek díja tartalmazza a szállítást és ártalmatlanítást) meg kell határozni. Ez a tétel is csökkenti az önkormányzati díjkompenzáció mértékét.

A fent leírtakat figyelembe véve becslésünk szerint a közszolgáltató éves díjbevétele a jövőben a csökkenő járatnapok száma miatt az alábbiak szerint alakulhat (bázis 2015 évi közszolgáltatói adatok):

|  |  |  |  |  |  |  |
| --- | --- | --- | --- | --- | --- | --- |
|  | **ingatlan szám** | **kötelező edény liter** | **járatnapok száma** | **díjtétel** | **díj/ ingatlan/év** | **éves díj összesen** |
| **Családi ház** | 1010 | 110 | 104 | 165 | 17 160 | 17 331 600 |
| **Családi ház szálláskiadó** | 261 | 110+60 | 104 | 165+116 | 29 224 | 7 627 464 |
| **Társas lakóegység** | 1679 | 60 | 104 | 116 | 12 064 | 20 255 456 |
| **Társas lakóegység szálláskiadó** | 167 | 110+60 | 78+26 | 165+116 | 15 886 | 2 652 962 |
| **Üdülő** | 10 | 110 | 78 | 165 | 12 870 | 128 700 |
|  |  |  |  |  | **nettó** | **47 996 182** |
|  |  |  |  |  | **Áfa 27 %** | **12 958 969** |
|  |  |  |  |  | **bruttó** | **60 955 151** |

A fentebb már táblázatban bemutatott 2015. évi Zalaispa Zrt. közszolgáltatás összetétele szerint a bruttó díjbevétel mintegy 75 millió Ft. Ez a bevétel prognosztizáltan bruttó 61 millió Ft-ra csökkenhet. Közszolgáltatónál ez a 14 millió Ft-os kiesés a „mindent visz elv” felhagyása után a többlethulladék elszállításához az ingatlantulajdonosok által megvásárolható (bruttó 508 Ft/db) zsákok értékesítéséből megtérülhet.

A „mindent visz elv” felhagyása azonban járhat nem kívánatos dologgal is, mégpedig a keletkező és a közszolgáltató által a továbbiakban csak díj ellenében elszállítandó többlethulladék egy része illegális lerakásra kerül. Ez azonban a folyamatos és szigorú fellépéssel járó ellenőrzésekkel várhatóan megakadályozható.

A törvényi kötelezettségből adódó a szolgáltatás színvonalát emelő házhoz menő szelektív gyűjtés bevezetésével a város közterületein kihelyezett 13 szelektív gyűjtősziget további fenntartása sem indokolt. A házhoz menő szállítás a szolgáltató által biztosított zsákokban történik, nevesített járatnapokon. A gyűjtési napon a Zalaispa Zrt. dolgozói minden alkalommal annyi üres zsákot helyeznek el ingyenesen az ingatlan elé amennyi szelektív hulladékkal teli zsák kerül elszállításra az ingatlan elől.

Amennyiben nem rendelkezik valaki, vagy kevésnek bizonyul a szelektív gyűjtőzsák úgy térítésmentesen a hulladékszállító járműveknél vagy a Polgármesteri Hivatalban az ügyfélszolgálat nyitva tartása alatt igényelhető további mennyiség.

A közszolgáltató Hévízen fenntart ügyfélszolgálatot, melyre eddig pénteki napokon 730-1330 órák között került sor. A hivatalban biztosított helyiséget a pénteki napra az önkormányzat más célra kiadta, így a Zalaispa közszolgáltatóval történt megegyezés értelmében a kihelyezett ügyfélszolgálat 2016. január 1. napjától ugyanabban a helyiségben és feltételekkel csütörtöki napra kerül át.

A jövőt érintő kérdésekben a tárgyalások megindultak, a Zalaispa Zrt. vezetésével, akik a rendszer változtatása elől nem zárkóznak el, de még szükségesek további egyeztetések e kérdéskörben.

A Zalaispa Zrt. a 2015. évi Hévízen folytatott tevékenységéről anyagot állított össze, melyet mellékelünk.

Ugyancsak ide tartozik, a folyékony hulladék közszolgáltatás kérdése is. A közszolgáltató Talajerőgazdálkodási Kft. évközben jelezte, hogy a hévízi közszolgáltatásra eddig lakossági igény nem jelentkezett. Ennek egyértelmű oka, hogy a város szennyvíz közmű ellátottsága magas, a város közigazgatási területe majdnem teljes mértékben szennyvízhálózattal ellátott, új építési engedély már évek óta csak közművesített telkekre adható ki. Ellátatlan még az Ady Endre utca Vörösmarty utcától a körforgalomig eső szakasza, a Csokonai utca és ezen kívül előfordulnak még ellátatlan ingatlanok, de ott kiépített szennyvízhálózat van, így átemelővel a bekötések megoldhatóak.

**Tisztelt Képviselő-testület!**

A hulladék közszolgáltatás rendszere mind országos szinten, mind helyi szinten változás előtt áll. A helyi szintű közszolgáltatás két fontos elemének megváltozása az önkormányzat eddigi extra kiadásait biztosan csökkenteni fogja. Ezek az elemek az eddigi évi 126 szállítási nap mérséklése heti kétszeri, évi 104 szállítási napra. A másik lényeges változtatásra javasolt elem a „mindent visz elv” felhagyása. A közszolgáltatóval folyamatban lévő egyeztetések feladata e két lényegi kérdés tisztázása, a felvállalható önkormányzatot terhelő költségek megállapítása. Az előterjesztés készítésének időpontjában ezek a kérdések még nyitottak, ezért az előterjesztéshez határozati javaslat nem kerül megküldésre, azt a tárgyalások lezárta után az ülésen fogjuk kiosztani.

Megegyezés esetén a járatnapok csökkentése a helyi rendelet és a közszolgáltatási szerződés módosításával is jár, szükség esetén ezeket a képviselő-testület ülésére előkészítjük.

Hévíz, 2015. december 2.

**2.**

**Határozati javaslat**

**3.**

**Bizottsági állásfoglalás**

**4.**

**Mellékletek**

1. Zalaispa Zrt. 2015. évi beszámolója

**Beszámoló a**

**ZALAISPA nonprofit Zrt**

**Közszolgáltatási tevékenységének ellátásáról**

**Hévíz településen**

**2015.évben**

2015.november.

**Hulladékgazdálkodási Közszolgáltatási tevékenység ellátása Hévíz településen**

ZALAISPA nonprofit Zrt 2013.01.01-től kezdődően látja Hévíz város településén a hulladékgazdálkodási közszolgáltatói feladatokat.

**1 Lakossági hulladékgyűjtés**:

2015-s évben Hévíz város esetében a hulladékgazdálkodási közszolgáltatási feladatokat teljes egészében ZALAISPA nonprofit Zrt látja el.

Így a közszolgáltatás keretében nem csak a lakosságnál keletkező un. lakossági hulladékok, hanem a közületeknél, szállodáknál illetve egyéb létesítményeknél keletkező hulladékok elszállítását is a ZALAISPA nonprofit Zrt oldja meg.

A közszolgáltatás keretében történik meg a szelektív gyűjtőszigetek ürítése, a lakossági zöld hulladék elkülönített gyűjtése, illetve közületeknél, intézményeknél szállodáknál keletkező szelektív hulladék gyűjtése.

2015.évben bevezetésre került a lakossági csomagolási hulladékok elkülönített házhoz menő gyűjtése is.

**A hulladékgyűjtés rendszeressége**: A hulladékgyűjtés rendszerességén 2015 évben nem történt változás.

állandó ingatlanok esetében :egész év

időszakosan használt ingatlanok esetében:áprillis1-től december.31-ig

- május 1-től szeptember. 30-ig heti háromszor (hétfő, szerda, szombat)

- október 1-től április 30-ig heti kétszer (kedd, péntek) történik.

A lakossági hulladék gyűjtésére 60 l-es illetve 110 l-es hulladéktároló edényzetek, a társasházak esetén 1100 l-es konténerek szolgálnak. A kötelezően használható edényzetek méretét helyi hulladék gazdálkodási rendelet szabályozza.

A hulladék gyűjtése, szállítása korszerű (EURO5/6-s) motorral felszerelt zárt pormentes hulladékszállító járművekkel történik.

Az összegyűjtött kommunális hulladék a Zalabéri hulladéklerakóba kerül, ahol a hulladék fajtájától függően vagy lerakásra, vagy a válogatóműben utóválogatásra ,továbbhasznosításra történő elkészítésre kerül.

**Hévíz város tekintetében 2015.01.01-11.15 között a ZALAISPA nonprofit Zrt a következő mennyiségű hulladékokat szállította el a közszolgáltatás keretében**:

|  |  |  |
| --- | --- | --- |
| **Hulladék megnevezése** | **Elszállított mennyiség (t)** | **Kezelés** |
| Egyéb kevert települési hulladék | 1900 | Ártalmatlanítás |
| Lomtalanítási hulladék | 57 | Ártalmatlanítás |
| Zöld hulladék | 190 | Komposztálás |
| Papír csomagolási hulladék | 37 | Válogatás,bálázás |
| Műanyag csomagolási hulladék | 45 | Válogatás,bálázás |
| Üveg csomagolási hulladék | 42 | Válogatás,bálázás |
|  |  |  |

**2.Lomtalanítás lebonyolítása:**

A lakosságnál keletkező nagydarabos un lomtalanítási hulladékok összegyűjtése a GAMESZ Kft együttműködésével évente egy alkalommal tavaszi időszakban (március-április hónap) történik házhoz menő módón.

A lomtalanítás lebonyolítását-igazodva az Önkormányzat illetve a lakosság igényeihez- a Zrt igyekszik minél hatékonyabban és gyorsabban a lakosság zavarása nélkül elvégezni. Így a lomtalanítás nem egy alkalommal teljes Hévíz városát érintve kerül lebonyolításra, hanem a várost több kisebb gyűjtőkörzetre felosztva több ütemben végezzük el.

A 2015.évi lomtalanítás március hónapban került lebonyolításra. Az összegyűjtött lomtalanítási hulladék a Zalabéri Hulladéklerakóba kerül beszállításra és ártalmatlanításra.

**A közszolgáltatás keretében összegyűjtött lomtalanítási hulladék mennyiségi megoszlása**

|  |  |  |
| --- | --- | --- |
| **Hulladék megnevezése** | **Elszállított mennyiség (t)** | **Tárgyév** |
| Lomtalanítási hulladék | 57 | 2015 |

**3. Szelektív hulladékgyűjtés**:

Hévíz város esetében a lakosságnál keletkező szelektív csomagolási hulladékok elkülönített gyűjtése kétféleképpen valósul meg:

**3.1 Szelektív gyűjtőszigetek**:

Hévíz városában a szelektív hulladékgyűjtés részben a korábbi közszolgáltató által, részben a ZALAISPA program keretében kiépült és bevezetésre került.

12 db háromfrakciós gyűjtősziget (papír, műanyag, üveg) és 1 db kétfunkciós gyűjtősziget (műanyag,papír) került kialakításra.

A szelektív gyűjtőszigetek ürítése gyűjtőjárművekkel történik

**Jelenleg a következő gyűjtőszigetről történik az elkülönítetten gyűjtött hulladékok elszállítása:**

- Semmelweis utca (papír, műanyaghulladék,üveghulladék)

- Tavirózsa utcai ABC-nél (papír, műanyag, üveghulladék)

- Flavius üzletház, nagyparkoló (papír, műanyag, üveghulladék)

- Dr. Vajda Ákos utca, Zöld ABC-nél (papír, műanyag, üveghulladék)

- Sugár utca (papír, műanyag, üveghulladék)

- Árpád utca, Temető (papír, műanyag, üveghulladék)

- Fecske utca, buszforduló (papír, műanyag, üveghulladék)

- Móricz Zs. utca, Ifjúsági lakótelep (papír, műanyag, üveghulladék)

- Dr. Babócsay utca, Dr. Mikolics utca kereszteződés (papír, műanyag, üveghulladék)

- Egregyi utca, Dombföldi utca kereszteződés (papír, műanyag, üveghulladék)

- Római utca (papír, műanyag, üveghulladék)

**3.2. Házhoz menő szelektív hulladékgyűjtés:**

2015. év nyarától bevezetésre került a házhoz menő módon történő műanyag és papír csomagolási hulladékok elkülönített gyűjtése. Havi szinten minimum két **csütörtöki** napon történik a lakosságnál keletkező műanyag csomagolási hulladékok gyűjtése. A gyűjtési időpontokről, illetve a gyűjthető műanyag és papír hulladékok fajtájának pontos megnevezéséről a Zrt tájékoztatót adott ki.

**Gyűjtés módja**: Műanyag csomagolási hulladékok (PET palack, fólia, öblitőszeres flakon, fém doboz) illetve a papír csomagolási hulladékok gyűjtésére sárga színű, feliratozott emblémával ellátott 120 literes a szolgáltató által térítésmentesen biztosított zsákok szolgálnak. Nagyobb méretű papír hulladék kötegelve kihelyezhető zsákok mellé.

A gyűjtőjáraton dolgozó kollégák a gyűjtési napon minden alkalommal annyi üres zsákot helyeznek el ingyenesen az ingatlan elé amennyi szelektív hulladékkal teli zsák kerül elszállításra az ingatlan elől.

Amennyiben nem rendelkezik valaki, vagy kevésnek bizonyul a szelektív gyűjtőzsák úgy térítésmentesen a hulladékszállító járműveknél vagy a Polgármesteri hivatalban igényelhető további mennyiség.

A**z összegyűjtött csomagolási hulladékok és mennyiségük Hévíz területén 2015.11.15- ig** :

(szelektív gyűjtősziget+zsákos gyűjtés együtt)

|  |  |  |
| --- | --- | --- |
| **Hulladék megnevezése** | **Elszállított mennyiség (t)** | **Kezelés** |
| Papír csomagolási hulladék | 45 | Válogatás,bálázás |
| Műanyag csomagolási hulladék | 37 | Válogatás,bálázás |
| Üveg csomagolási hulladék | 42 | Válogatás,bálázás |
|  |  |  |

A háztartási csomagolási hulladékok szállítási gyakorisága és időszaka:

1. házhoz menő műanyag és papír csomagolási hulladék gyűjtés: havi szinten két csütörtöki nap

2 szelektív szigetek:

Papír begyűjtése hetente egy alkalommal: (évente 52 alkalom)

Műanyag begyűjtése hetente egy alkalom: (évente 52 alkalom)

Üveg begyűjtése hetente egy alkalom: (évente 52 alkalom)

A csomagolási hulladékok külön gyűjtőjárművel kerülnek begyűjtésre és a Zalabéri válogatóműbe kerülnek ahol utólagos kézi válogatáson, bálázáson esnek át és másodnyersanyagként kerülnek hasznosítóknak továbbértékesítésre.

**4. Biohulladék gyűjtése**:

Hévíz város esetében a lakosságnál keletkező zöld hulladék gyűjtése április 1-től november 30-ig kéthetes időszakonként történik **csütörtöki** napokon.

A ZALAISPA nonprofit Zrt a zöld hulladék elkülönített gyűjtésére a lakosság részére térítésmentesen biztosítja zöld színű emblémás biológiailag lebomló zsákokat. Azon hulladékok, amelyek méretűk miatt nem helyeztetők bele a zsákokba (pl:ágak, nyesedék) a gyűjtési napon természetesen szintén elszállításra kerülnek.

Az összegyűjtött zöld hulladék a Zalabéri Hulladékkelőbe komposztálóban kerül hasznosításra.

**Az elkülönítetten gyűjtött zöld hulladék mennyisége Hévízen 2015.11.15-ig-:**

|  |  |  |
| --- | --- | --- |
| **Hulladék megnevezése** | **Elszállított mennyiség (t)** | **Kezelés** |
| Zöld hulladék | 190 | Komposztálás |

**5. Ügyfélszolgálat:**

A Hulladékról szóló 2012.évi CLXXXV. törvény alapján –az Önkormányzattal egyeztetve –a ZALAISPA nonprofit Zrt a Hévízi Polgármesteri Hivatal (Kossuth. L. u. 1) épületében minden **pénteken 7.30-13.30** között kihelyezett ügyfélszolgálatot is fenntart, ahol a hulladékgazdálkodási közszolgáltatás igénybevétele során felmerült problémákat, kérdéseket a lakosok személyesen is el tudják intézni.

A szolgáltatás teljesítésével kapcsolatban minőségi észrevételeket, kifogást, bejelentéseket egyéb esetben a ZALAISPA nonprofit Zrt telephelyén (8798, Zalabér, 3096/12.hrsz) lehet tenni. Telefonos bejelentéseket, hétfőn 7-19 h-ig, kedden 08-16 h-ig várjuk

Az észrevételek kivizsgálást a bejelentéstől illetve az írásbeli megkereséstől számított 48 órán belül a Zrt kezdi , a vizsgálat eredményéről pedig 15 napon belül írásbeli tájékoztatást ad.

**6. Egyéb a hulladékgazdálkodási közszolgáltatást érintő megjegyzések:**

2015-ös évben is a lakossági hulladékgyűjtés mellett a ZALAISPA nonprofit Zrt végzi Hévíz városában található szállodák, vendéglátó létesítmények, üzletek, közületi intézmények többségében illetve a Gyógyfürdő Kórház esetében a hulladékszállítást. Ezekkel a közületekkel minden esetben külön közszolgáltatási szerződés került megkötésre, amely alapján történik a hulladék elszállítása. A megkötött közszolgálati szerződésben figyelembe vesszük az egyes partnerek igényeit, így amennyiben kérik sűrűbben történik az ürítés, vagy nagyobb méretű hulladéktároló edényt biztosunk részükre.

A lakosság illetve a közületek részére továbbra is biztosított az egyedi hulladékszállítás megrendelése. Így továbbra is biztosítani tudunk különböző méretű (3-32 m3) hulladékgyűjtő konténereket mind a lakosság mind a közületek részére.

A 2015 nyarától bevezetésre kerülő házhoz menő zsákos műanyag és papír hulladék gyűjtés eddigi tapasztalati pozitívak. A lakosság e hulladékgyűjtési módnál is a szelektivitást megfelelően végzi.

Továbbra is célul tűzzük ki hogy a Hévíz város esetében korszerű a környezetet nem szennyező gépjárműparkkal végezzük a hulladékszállítást. Így a gépjármű park fejlesztése folyamatosan történik.

**5.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| **Babics Tamás** | **környezet- és természetvédelmi ügyintéző** |  |  |
| **Olt István** | **osztályvezető** |  |  |
| **Dr. Márkus Mirtill** | **aljegyző** |  |  |
| **Szintén László** | **pénzügyi ellenőrzés** |  |  |
|  | **egyeztetési kötelezettség** |  |  |
| **dr. Tüske Róbert** | **törvényességi felülvizsgálat** |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
|  |  |  |  |
|  |  |  |  |